**Saobraćajni fakultet u Doboju i Bit Alijansa u narednom periodu sarađivat će na projektima značajnim za IT industriju**

20.08.2019.

Saradnja sa privredom jedan je od ključnih ciljeva Saobraćajnog fakulteta u Doboju Univerziteta u Istočnom Sarajevu, te se različitim aktivnostima nastoji uticati na smanjenje deficita IT stručnog kadra. S tim ciljem, Saobraćajni fakultet u Doboju potpisao je Memorandum o saradnji sa Bit Alijansom s kojom će u narednom periodu biti realizovani projekti od značaja za IT industriju. Memorandum su potpisali dr Zoran Ćurguz, dekan Saobraćajnog fakulteta u Doboju i Tatjana Vučić, izvršna direktorica Bit Alijanse. Potpisivanju su prisustvovali i predstavnici IT kompanije Codecentric iz Doboja, Mladen Vasić i Aleksandar Popadić te Bojan Marić, prodekan za naučno-istraživački rad Saobraćajnog fakulteta u Doboju.

Zajedničke aktivnosti Saobraćajnog fakulteta i Bit Alijanse bit će usmjerene realizaciji projekata s ciljem razvoja nauke i struke, organizaciji stručnih skupova te unapređenja trenutnih IT programa na Fakultetu.

„*Strateški cilj Saobraćajnog fakulteta je kontinuiran, sistematski razvoj svih segmenata ove visokoobrazovne institucije, a između ostalog jedan od najvažnijih prepoznatih segmenata je obezbjeđivanje praktične nastave studentima, kroz saradnju sa privrednim subjektima, tj. našim partnerima iz realnog sektora. S tim u vezi, sigurni smo da će saradnja sa Bit Alijansom doprinjeti prepoznatljivosti naših studenata na tržištu rada, jer će na ovaj način u budućem periodu sticati nova znanja i praksu na polju IT tehnologija i ujedno dobiti priliku da već kroz studije sarađuju sa potencijalnim budućim poslodavcima*.“, istakao je dr Zoran Ćurguz, dekan Saobraćajnog fakulteta u Doboju.

Bit Alijansa trenutno broji preko 50 partnerskih institucija s kojima sarađuje na unapređenju poslovnog okruženja IT industrije, a najveći broj njih su upravo akademske institucije. *„Svaka karika u lancu kreiranja vrijednosti za osnaživanje i unapređenje IT prilika u BiH je izuzetno značajna te veliku pažnju usmjeravamo na saradnju sa obrazovnim institucijama u kojima znanja i vještine stiču budući IT stručnjaci. Raduje nas saradnja sa Saobraćajnim fakultetom u narednom periodu te sam sigurna da nam predstoji period u kome ćemo zajedničkim radom kreirali mnogobojne prilike za mlade IT talente“, istakla je Tatjana Vučić, izvršna direktorica Bit Alijanse.*